讀韓偓詩并記有感  其一
作者：李綱
朝代：宋

paragraphs: 唐室昔不競，天綱遂陵遲。
閹豎擅朝政，姦雄肆覦窺。
天子遭迫脅，翠蓋蒙塵飛。
矢石集黄屋，四郊皆鼓鼙。
羣兇雖殄滅，國命亦已移。
韓子司翰苑，實被昭宗知。
忠言雖屢貢，顛厦誠難支。
謫官旅南土，召復不敢歸。
當時白馬驛，從横卿相尸。
投之濁流中，至今耆舊悲。
夫子乃幸免，禍福良難期。
假道寓沙陽，空門知所依。
雖踰二百載，猶傳贈僧詩。
邑令真好事，作記刊豐碑。
文辭雖淺陋，事實頗可追。
讀之三嘆息，弔古情悽洏。
寄聲藏去者，擅有將奚爲。